b'\n_START_ARTICLE_\nLevstikov trg, Ljubljana\n_START_SECTION_\nZgodovina in opis\n_START_PARAGRAPH_\nNa Starem trgu je stal jezuitski kolegij, semeni\xc5\xa1\xc4\x8de in jezuitska gimnazija. Med zgradbami je nastal trg poimenovan Akademski trg, kamor so leta 1682 postavili Marijino znamenje. Zanj je naredil osnutek Valvazor, model je naredil kipar Wolf Weisskirchner, ulil pa zvonar Kri\xc5\xa1tof Schlag leta 1681. Zaradi propadanja so morali znamenje podreti, kip Marije pa so za\xc4\x8dasno shranili v cerkev._NEWLINE_V po\xc5\xbearu leta 1774 je pogorel jezuitski kolegij in vrsta drugih stavb na tem obmo\xc4\x8dju. Nastal je prostor za nov \xc5\xa0entjakobski trg po Cerkvi svetega Jakoba, ki stoji na trgu. Jeseni 1870 so v bli\xc5\xbeini cerkve postavili obnovljeno Marijino znamenje in mu dodali \xc5\xa1tiri ljubljanske farne patrone: sv. Nikolaja, sv. Petra, sv. Jakoba in sv. Janeza Krstnika._NEWLINE_Dana\xc5\xa1nji videz je Levstikov trg dobil v letih 1926-27, ko ga je preuredil Jo\xc5\xbee Ple\xc4\x8dnik. Na trg je postavil Herkulov vodnjak. Trg je ogradil s kroglami iz umetnega kamna in zasadil nizke javorje. Leta 1938 je preuredil \xc5\xa1e Marijino znamenje in ga postavil na 9,5 m visok steber narejen iz podpe\xc5\xa1kega marmorja._NEWLINE_Nadaljnjo spremembo je Levstikov trg do\xc5\xbeivel v \xc5\xa1estdesetih letih 20. stoletja, ko so rekonstruirali Karlov\xc5\xa1ko cesto in prebili hi\xc5\xa1o v Ro\xc5\xbeni ulici.'